JY LEES NOU Toeka: Mooi voorkoms vir die jong meisie
Piekfyn en effens parmantig is hoe die jong meisie gewoonlik haar hoede verkies, en hier is die antwoord vir haar lentebehoeftes in 'n klein strooihoedjie. Ann Portny, die ontwerper, het natuurlike strooi gebruik en dit met 'n heldergroen lintjie versier, met 'n madeliefie wat pikant regop staan. .
Uit toeka se tyd: 18 Augustus 1948
Tussen 15 en 20 is die welaangename tyd vir die jong meisie om te begin met die kweek van goeie gewoontes wat dwarsdeur die leeftyd goeie vrugte sal afwerp. Nou is dit die tyd dat die fondament gelê word vir die ryke opbloei van skoonheid en grasie.
Gedurende dié tyd moet laat ure, opgewondenheid, te veel drank of ooreet alles vermy word, want hulle is nadelig vir die gesondheid sowel as vir die skoonheid. Slaap soveel uur as moontlik, op 'n plat kussing en met 'n wyd oop venster.
Vermy uitspattige haarstyle. Die page-boy of curly-bob is meer smaakvol. Borsel en kam hare na alle kante toe uit, en gebruik 'n sysakdoek om die hare te vryf tot daar 'n blink glans kom.
Goeie gewoontes is makliker om te kweek voor 'n meisie twintig jaar oud is — en natuurlik slegtes ook.
Neem die uitdrukking in u oë as voorbeeld. Dit is soms stuurs, of die mondhoeke word afgetrek. Vermy al dié gewoontes — hulle maak u onaantreklik. Probeer om so belangstellend as moontlik te lyk. Al lag jy soms 'n bietjie senuweeagtig, is dit beter as om suur te lyk.